|  |
| --- |
| ЗАЦВЕРДЖАНА |
| Пастанова  Міністэрства адукацыі |
| Рэспублікі Беларусь |
| 26.06.2020 № 166 |

Вучэбная праграма факультатыўных заняткаў

«Храмы, замкі і палацы Беларусі» па вучэбным прадмеце «Гісторыя Беларусі» для VI (VII) класа устаноў адукацыі, якія рэалізуюць адукацыйныя праграмы агульнай сярэдняй адукацыі

ГЛАВА 1

АГУЛЬНЫЯ ПАЛАЖЕННІ

1. Дадзеная вучэбная праграма прызначана для VI (VII) класа ўстаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана на 35 гадзін (1 гадзіна ў тыдзень).

3. Мэта – фарміраванне пачуцця нацыянальнай годнасці ў вучняў праз іх знаемства з найбольш вядомымі і славутымі архітэктурнымі помнікамі эпохі Сярэднявечча і Новага часу – замкамі, храмамі і палацамі Беларусі, якія ў рознай ступені захаваліся да нашага часу.

4. Задачы:

знаёмства з архітэктурнай спадчынай беларускага народа;

фарміраванне вопыту аналізу помнікаў архітэктуры;

развіццё назіральнасці, зрокавай памяці вучняў;

фарміраванне эстэтычнага густу;

пашырэнне мастацкага кругагляду.

Пры правядзенні факультатыўных заняткаў рэкамендуецца выкарыстанне прынцыпу культурна-гістарычнага асяроддзя, згодна з якім пры вывучэнні вучэбнага матэрыялу неабходна актуалізаваць у вучняў прадстаўленне аб магчымасці ці неабходнасці выкарыстання набыткаў духоўнай і матэрыяльнай культуры, вынаходніцтваў нашых папярэднікаў у жыццядзейнасці сучаснага чалавека.

5. Рэкамендуемыя формы і метады навучання: форма правядзення факультатыву прадугледжвае арганізацыю ў максімальнай ступені самастойнай практыка-арыентаванай дзейнасці вучняў па засваенні зместу праз фарміраванне адпаведных уменняў, звязаных з арыентацыяй у вучэбным інфармацыйным асяроддзі.

6. Вучні, якія засвоілі змест дадзенай вучэбнай праграмы, павінны:

6.1. ведаць:

тыпалагічную разнастайнасць архітэктурных збудаванняў на Беларусі;

нацыянальныя гісторыка-культурныя архітэктурныя помнікі;

6.2. разумець варыятыўнасць прадстаўлення асноўных крытэрыяў архітэктуры ў розныя перыяды развіцця грамадства;

6.3. развіваць:

навыкі самастойнага аналізу архітэктурных твораў;

назіральнасць, зрокавую памяць;

эстэтычны густ і творчыя здольнасці.

ГЛАВА 2

ЗМЕСТ ВУЧЭБНАГА МАТЭРЫЯЛУ

VI (VII) клас (35 гадзін)

Замкі Беларусі (10 гадзін)

Абарончае дойлідства беларускіх земляў Х−ХІІІ стагоддзяў. Прыродна-геаграфічныя характарыстыкі беларускіх земляў. Шлях “з варагаў у грэкі”. Першыя гарады на беларускіх землях: Полацк, Віцебск, Гародня, Навагрудак, Ваўкавыск, Мінск, Заслаўе, Тураў, Барысаў, Берасце і інш.: летапісныя звесткі, планіровачная структура, тапаніміка. Драўляныя ўмацаванні дзядзінцаў гарадоў старажытнарускага перыяду. Узаемасувязь паняццяў «горад» і драўлянага зруба-«гародні». Мураваныя вежы-данжоны. Камянецкая вежа: гісторыя стварэння і архітэктура.

Мураваныя замкі Беларусі ХІІІ−ХV стагоддзяў. Уз’яднанне земляў Белай і Чорнай Русі ў адзіную дзяржаву Вялікае Княства Літоўскае са сталіцай у Навагрудку. Сацыяльна-палітычныя ўмовы пачатку перыяду «абарончага дойлідства»: пагроза з усходу мангольскай навалы, з захаду − Тэўтонскага рыцарскага ордэна крыжакоў. Сэнс і прычыны пашырэння тэрміна «замак». Адметнасці паходжання аб’ёмна-планіровачнай структуры мураваных замкаў. Замкі рэгулярнага тыпу, накшталт рыцарскіх, у Лідзе, Крэва. Замкі нерэгулярнага тыпу, створаныя на аснове старажытных дзядзінцаў, у Гародне, Наваградку. Будаўнічыя матэрыялы і тэхналогія будаўніцтва замкаў, абарончыя прыстасаванні. Роля вялікакняжацкіх замкаў у гісторыі дзяржавы.

Мірскі замак − помнік архітэктуры сусветнага значэння. Змены ў стратэгіі і тактыцы ваенных дзеянняў, з’яўленне вогнестрэльнай зброі і гармат. Уладальнікі замка ў Міры і гісторыя яго існавання. Архітэктурны аналіз аб’ёмна-планіровачнай структуры, фартыфікацыйных прыстасаванняў і тэхнікі будаўніцтва. Месца Мірскага замка ў гісторыі беларускага дойлідства. Рэстаўрацыя і музеефікацыя замка, выкарыстанне ў якасці аб’екта турызму.

Замкі бастыённага тыпа ХVІ − ХVІІ стагоддзяў. Пашырэнне ў архітэктуры Вялікага Княства Літоўскага ідэй італьянскага і паўночнага Рэнесанса. З’яўленне ў Беларусі па ініцыятыве буйнейшых магнатаў італьянскіх і галандскіх бастыённых фартыфікацыйных сістэм, якія адпавядалі развіццю ваеннай тэхнікі таго часу. Трансфармацыя традыцыйнага замкавага будаўніцтва ў палацава-замкавае з выразным падзелам абарончых і прадстаўнічых функцый. Палацава-замкавыя комплексы ў Заслаўі, Быхаве, Ляхавічах, Нясвіжы, Гальшанах, Смалянах.

Драўляныя крэпасці беларускіх гарадоў. Драўляныя абарончыя сістэмы Віцебска, Мінска, Магілёва, Полацка, Слуцка, так званыя Верхнія і Ніжнія замкі. Гісторыя «загінуўшых абаронцаў». Разбурэнне большасці замкаў Беларусі ў пачатку ХVІІІ ст. падчас Паўночнай вайны Расіі і Рэчы Паспалітай з Швецыяй, іх паступовае руйнаванне і знікненне. Замкі і замчышчы як аб’екты турызму. Гісторыя Старога замка ў Гародні. Рэстаўрацыя замка ў Лідзе.

Славутыя храмы беларусі розных часоў (14 гадзін)

Праваслаўнае царкоўнае будаўніцтва старажытнарускага перыяду (ХІ−ХІІ стст.). Што такое царква як архітэктурнае збудаванне, яе асноўныя кананічныя часткі і іх сімволіка. Прыняцце ўсходнімі славянамі хрысціянства ў канцы Х ст. па візантыйскаму ўзоры, уплыў культуры Візантыі на культуру Старажытнай Русі. Пачатак хрысціянскага будаўніцтва на беларускіх землях. Храмы − першыя мураваныя пабудовы ўсходніх славян, іх роля ў жыцці тагачаснага грамаства. Тры старажытныя Сафійскія саборы ў Кіеве, Ноўгарадзе і Полоцку. Росквіт Полацкага княства пры князі Усяславе Брачыславічу. Будаўнічая дзейнасць полацкіх князёў і епіскапаў. Святая Еўфрасіння Полацкая і дойлід-манах Іаан − стваральнікі Спаса-Праабражэнскай царквы ў Полацку, шэдэўра старажытнарускага дойлідства. Дабравешчанская царква ў Віцебску, гісторыя перабудоў, разбурэння і рэстаўрацыі. Барысаглебская (Каложская) царква ў Гродна, архітэктурна-мастацкія адметнасці.

Культавае дойлідства Беларусі ХІІІ − першай паловы ХVІ ст. (готыка і рэнесанс). Сацыяльна-палітычныя перадумовы з’яўлення ў Вялікім Княстве Літоўскім першых каталіцкіх храмаў. Чаму назва «касцёл» азначае «маленькая крэпасць». Пранікненне ў культавае дойлідства Беларусі рысаў заходнееўрапейскай готыкі. Троіцкі касцёл у вёсцы Ішкалдзь (Баранавіцкі раён) − найбольш ранні ўзор гатычнай архітэктуры ў Беларусі. Пашырэнне гатычных форм ў мясцовым праваслаўным храмабудаўніцтве. Царквы-крэпасці ў вёсках Сынковічы (Зэльвенскі раён) і Мураванка (Шчучынскі раён) − шэдэўры беларускай готыкі. Пашырэнне рэфармацыйнага руху і спалучэнне ў культавых збудаваннях рысаў готыкі і рэнесансу: кальвінскі збор у Смаргоні.

Ранняе барока ў сакральнай архітэктуры Беларусі (канец ХVІ − першая палова ХVІІ ст.). Наступленне ў Еўропе контррэфармацыі, новая ідэалагічная стратэгія каталіцызма. Будаўніцтва ў Нясвіжы першага ў Цэнтральна-Усходняй Еўропе ўзора архітэктуры барока − касцёла Божага Цела ордэна езуітаў. Роля князя М. К. Радзівіла Сіроткі ў станаўленні мастацкага стылю барока ў Беларусі. Тры найбольш значныя помнікі ранняга барока ў Беларусі: бернардзінскі касцёл у Гродна, Петрапаўлаўская царква ў Мінску, Успенскі сабор у Жыровічах пад Слонімам.

Сталае беларускае барока ў храмабудаўніцтве Беларусі (канец ХVІІ−пачатак ХVІІІ ст.). Наступствы расійска-польскай вайны сярэдзіны ХVІІ ст., узмацненне пазіцый каталіцызму. Выдатныя архітэктурныя культавыя ансамблі гістарычных цэнтраў Гродна, Мінска, Пінска. Унікальны помнік праваслаўнага дойлідства − Мікалаеўская царква ў Магілёве.

Позняе барока ў беларускай культавай архітэктуры (сярэдзіна − канец ХVІІІ ст.). З’яўленне ў Вялікім Княстве Літоўскім у другой чвэрці ХVІІІ ст. новага мясцовага архітэктурна-мастацкага накірунку, званага віленскім барока. Першы ўзор − пабудаваны нанава Сафійскі сабор у Полацку. Адметныя прыклады позняга барока: касцёл бернардзінцаў у Будславе, уніяцкія цэрквы ў вёсках Баруны і Вольна, касцёл кармелітаў у Мядзелі.

Храмы Беларусі ХІХ ст. Падзелы Рэчы Паспалітай, далучэнне беларускіх земляў да Расійскай імперыі, змены ў канфесійнай сітуацыі. Панаванне ў культавым будаўніцтве першай паловы ХІХ ст. стылю класіцызм: Петрапаўлаўскі сабор у Гомелі, царква ў Слаўгарадзе. Канфрантацыя храмабудаўніцтва розных канфесій з дапамогай выкарыстання розных гістарычных стыляў: у праваслаўным дойлідстве − псеўдарускага і руска-візантыйскага стыляў, у каталіцкім − неараманскага, неаготыкі, неабарока, неакласіцызма. Лепшы ўзор архітэктуры неаготыкі − касцёл у Гервятах (Астравецкі раён).

Драўлянае культавае дойлідства Беларусі. Даўнія нацыянальныя традыцыі будаўніцтва з дрэва, высокае цяслярскае майстэрства насельніцтва, асабліва на Палессі. Трансфармацыя ў драўляным храмабудаўнітцве формаў мураванай архітэктуры барока. Лепшыя ўзоры айчыннага драўлянага дойлідства: Юр’еўская царква ў Давыд-Гарадку, Міхайлаўская царква ў Слуцку, касцёл Дзевы Марыі ў вёсцы Тракелі (Іўеўскі р-н).

Палацава-паркавыя ансамблі беларусі (8 гадзін)

Палацы Беларусі ХVІІІ ст. часоў Рэчы Паспалітай Аднаўленне палацава-замкавага комплекса князёў Радзівілаў у Нясвіжы пасля Паўночнай вайны. Пераход ад замкнутых палацава-замкавых комплексаў да стварэння адкрытых палацава-паркаваых ансамбляў. Асноўны прынцып арганізацыі ансамбля эпохі позняга барока: размяшчэнне палаца «паміж дваром і садам». Пашырэнне рэгулярных паркаў французскага тыпу. Палацы П-падобнай кампазіцыі з вылучанай цэнтральнай часткай і больш нізкімі бакавымі флігелямі, якія ўтвараюць напаўадкрыты двор-курданер, часоў праўлення караля Станіслава Аўгуста Панятоўскага: каралеўскі палац ў Гродна, палацы буйных магнатаў у Ружанах, Шчорсах, Свяцку, Пінску.

Палацы Беларусі перыяду класіцызма (канец ХVІІІ − першая палова ХІХ ст.). Пашырэнне формаў рускага класіцызму ў палацавым будаўніцтве пасля падзелаў Рэчы Паспалітай. Выкарыстанне спрошчанай франтальнай трохвосевай кампазіцыі палаца з портыкам класічнага ордэра ў цэнтры і бакавымі рызалітамі. Пашырэнне рамантычных паркаў англійскага тыпу з малымі архітэктурнымі формамі ў стылі несапраўднай готыкі. Палацы ў Гомелі, Хальчы, Снове, Паставах, Залессі, Валожыне, Жылічах, Жамыславе − узоры высокага і позняга класіцызму.

Сядзібна-паркавая архітэктура першай паловы ХІХ ст. Актывізацыя дробнамаёнткавага будаўніцтва, трансфармацыя ў ім прыёмаў прадстаўнічай палацавай архітэктуры ў спалучэнні з традыцыйнымі формамі «шляхецкага двара», напрыклад, высокімі дахамі з «заломам». Для сядзібнага дома найбольш характэрная аднавосевая франтальная кампазіцыя з двухпавярховай цэнтральнай часткай, вылучанай порцікам, і аднапавярховымі бакавымі крыламі. Сядзібныя дамы ў Падароску, Грамячы, Бачэйкава і інш.

Далейшы лёс палацавых і сядзібны-паркавых ансамбляў Беларусі. Пашырэнне эклектыкі і гістарычных стыляў у архітэктуры сядзіб і палацаў: палацы ў Косаве, Чырвоным Беразе, Станькава, Прылуках, Раванічах. Пашырэнне паркаў «эканамічнага» тыпу з пасадкамі пладовых дрэў. Прычыны дрэннай захаванасці помнікаў сядзібна-паркавай архітэктуры ў ХХ ст., неабходнасць іх аднаўлення з мэтай развіцця айчыннага турызму. Рэстаўрацыя помніка архітэктуры сусветнага значэння − палацава-замкавага комплекса і сістэмы паркаў у Нясвіжы.

Падагульненне вывучанага (2 гадзіны)

Рэзерв вучэбнага часу (1 гадзіна)